Hogyan engedhetjük el a múlt sérelmeit? Hogyan bocsáthatjuk meg a korábban elkövetett hibákat? Hogyan békélhetünk meg azzal, hogy elszalasztottunk számunkra fontos lehetőségeket, mert nem mertünk élni velük? Hogyan nézhetünk szembe azzal a fájdalommal, amit eddig csendben hordoztunk magunkban? Egyáltalán honnan tudhatjuk, hogy tényleg túl vagyunk már egy olyan eseményen, ami korábban nehéz érzéseket okozott? Mindannyiunk életében lehetnek olyan elvarratlan szálak, vagyis olyan feldolgozatlan események és lezáratlan konfliktusok, amelyek a mai napig befolyásolhatják hangulatunkat, egészségi állapotunkat, kapcsolatainkat és énképünket. Ez a könyv nem azt a könnyed hangvételt és humoros megközelítést hozza, amihez az eddigi köteteimben hozzászokhatott az olvasó. A fejezetek olyan komolyabb témákat járnak körbe, amik nehéz, ugyanakkor fontos felismeréseket tartogatnak. Még ha időnként fájó is tud lenni a szembesülés, hihetetlen felszabadító ereje van. Bízom benne, hogy ez a könyv segítséget nyújt abban, hogy őszintén és bátran fel tudjon tenni magának lényeges kérdéseket, szembe tudjon nézni az eddig szőnyeg alá söpört élményeivel, hogy végre megszabadulhasson ezek érzelmi terhétől.